KCE-HANA ร่วง! วิตกเฟดขึ้นดบ.-บาทแข็งกดดัน
KCE-HANA กอดคอร่วง! วิตกเฟดขึ้นดบ.จึงส่งผลกระทบต่อหุ้นเติบโตให้ปรับตัวขึ้นจำกัด และเงินบาทแข็งค่าขึ้น ซึ่งทุกๆ 1 บาท จะกระทบต่อกำไรลดลง 5-6%
19 ม.ค. 2565

ผู้สื่อข่าวรายงานว่าวันนี้ (19 ม.ค. 2565) เวลา 11:46 น. ราคาหุ้นกลุ่มอิเล็กทรอนิกส์ปรับตัวลง นำโดยราคาหุ้นบริษัท เคซีอี อีเลคโทรนิคส์ จำกัด (มหาชน) หรือ KCE อยู่ที่ระดับ 77.00 บาท ลดลง 2.75 บาท หรือ 3.45% โดยทำจุดสูงสุดที่ 78.25 บาท และทำจุดต่ำสุดที่ 76.25 บาท ด้วยมูลค่าการซื้อขาย 1.08 พันล้านบาท
ขณะเดียวกันราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA อยู่ที่ระดับ 75.75 บาท ลดลง 1.00 บาท หรือ 1.30% โดยทำจุดสูงสุดที่ 77.25 บาท และทำจุดต่ำสุดที่ 75.25บาท ด้วยมูลค่าการซื้อขาย 334.21 ล้านบาท
นายเบญจพล สุทธิ์วนิช ผู้ช่วยกรรมการผู้จัดการ หัวหน้าฝ่ายวิเคราะห์หลักทรัพย์ บล.เอเชีย เวลท์ กล่าวว่า ราคาหุ้นกลุ่มอิเล็กทรอนิกส์วันนี้ปรับตัวลงกันถ้วนหน้า คาดมาจากความกังวลต่อธนาคารกลางสหรัฐ (เฟด) จะปรับขึ้นดอกเบี้ย จึงส่งผลกระทบต่อหุ้นเติบโต (Growth Stock) ให้ปรับตัวขึ้นจำกัด ขณะเดียวกันปัจจัยทางอ้อม ค่าเงินบาทปรับตัวแข็งค่าขึ้น ซึ่งทุกๆ 1 บาท จะกระทบต่อกำไรลดลง 5-6%
อย่างไรก็ตามยังคงคำแนะนำ “ซื้อ” จากปัจจัยพื้นฐานของหุ้นกลุ่มอิเล็กทรอนิกส์ยังเติบโตอย่างต่อเนื่อง โดย KCE ให้ราคาเป้าหมายไว้ที่ 101 บาท มีอัพไซด์ราว 21%